Rikostuomioiden perusteella sarjahukuttamisesta epäilty on viettänyt alkoholinhuuruista ja väkivallan värittämää elämää. Hän on ollut myös vankilassa.

Sarjahukuttamisista epäillyllä 51-vuotiaalla miehellä on taustallaan useita rikostuomioita. Hän on istunut oikeudessa useita kymmeniä kertoja vastaamassa syytteisiin, istunut vankilassa, saanut ehdollisia vankeustuomioita, sakkoja ja yhdyskuntapalvelua.

Joensuun lähistöllä maatilalla asustava mies on tuomittu Itä-Suomen hovioikeudessa mm. törkeästä pahoinpitelystä, törkeästä kotirauhan rikkomisesta, pahoinpitelyistä, laittomista uhkauksista ja oikeudenkäytössä kuultavan uhkaamisesta.

Miehen rikoshistoriasta kertoi ensimmäisenä MTV3.

NYT miestä epäillään samassa vesistössä tapahtuneista tapoista ja tapon yrityksistä, jotka ajoittuvat vuosille 2007–2014. Yhdessä tapauksessa taposta epäillään myös 34-vuotiasta naista. Molemmat kiistävät epäilyt jyrkästi.

Itä-Suomen hovioikeuden tuomioista ilmenee, kuinka mies tunkeutui erään miehen asuntoon ja löi miestä nyrkillä kasvoihin ja pieksi sitten puisella kepillä miehen pihamaalla 2005. Käräjäoikeus otti rangaistusta määrätessään huomioon, että mies oli tuomittu aikaisemmin lukuisia kertoja pahoinpitelyrikoksista sekä myöskin kaksi kertaa törkeästä kotirauhan rikkomisesta 2000-luvulla. Miehelle langetettiin vuosi vankeutta.

Miehen äkkipikaisuudesta kertoo se, että hän suuttui mikroaaltouunin lattialle pudottaneelle naiselle niin, että löi tätä hiilikoukulla helmikuussa 2004. Hän on myös lyönyt ja potkinut uhrejaan sekä uhkaillut suoranaisesti tappamisella mm. erästä oikeudessa todistanutta naista, että ”sinut vielä ammutaan” 2003. Hän myös uhkasi tappaa kaksi naista ja tuhota toisen naisen ja tämän miesystävän omaisuuden 2010.

TAPAHTUMIIN on usein liittynyt voimakas alkoholin käyttö, kuten silloin kun seurue vietti iltaa miehen maatilalla. Mies löi saunassa mitään sanomatta yhtäkkiä seurueessa ollutta naista kasvoihin niin, että nainen kaatui ja löi takaraivonsa 2002.

Hänet on tuomittu myös heitteillepanosta, sillä hän katseli vierestä, kun kaksi miestä pahoinpiteli törkeästi uhria 2007. Mies soitti vasta yöllä hätäkeskukseen, kun havaitsi uhrin olevan eloton. Uhri oli menehtynyt, mutta uhrin peruskuolinsyy ei ollut käytetty väkivalta.

Mies on myös mm. laskenut kuumaa vettä käsisuihkulla uhrin päälle niin, että uhri sai palovammoja 2006.

Virkamiehen väkivaltaisesta vastustamisesta mies sai tuomion, kun hän potkaisi tullitarkastajaa Niiralassa, kun tullitarkastaja aikoi ottaa miehen alkoholijuomat pois tammikuussa 2012.

Hänet on tuomittu Pohjois-Karjalan käräjäoikeudessa mm. lähestymiskieltoihin ja kulkuneuvon luovuttamisesta juopuneelle.